Ir-rapport annwali tal-2018 dwar Erasmus+ li ġie ppubblikat illum, juri li tul l-aħħar tletin sena ħadu sehem fil-programm aktar minn għaxar miljun persuna u bosta minnhom jistqarru li kienet esperjenza li biddlitilhom ħajjithom. Il-Viċi President għall-Promozzjoni tal-Istil tal-Ħajja Ewropew Tagħna, Margaritis Schinas, qal: “Meta jieħdu sehem f'attivitajiet edukattivi, attivitajiet taż-żgħażagħ u dawk sportivi f'pajjiżi oħra, iċ-ċittadini Ewropej jimpenjaw ruħhom, jiskambjaw u jitgħallmu. Erasmus+ hu suċċess komuni mill-aqwa li jeħtieġ jibqa' għaddej, biex ikollna aktar parteċipanti, aktar mobbiltà, aktar diversità, u aktar opportunitajiet.” Waqt il-ftuħ ta' avveniment fi Brussell għall-partijiet interessati fil-programm Erasmus+, illum il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, Mariya Gabriel qalet: “Għall-ġenerazzjonijiet iż-żgħar tagħna, Erasmus+ sar bieb għall-Ewropa u għad-dinja. Hu waħda mill-aktar kisbiet importanti tal-UE li jgħaqqad lin-nies madwar il-kontinent, joħloq sens ta' appartenenza u solidarjetà, isaħħaħ il-kwalifiki u jtejjeb il-prospetti ta' kull min jieħu sehem fih.” B'baġit ta' €2.8 biljun, jiġifieri b'żieda ta' 10% fil-finanzjament meta mqabbla mal-2017, l-2018 kienet sena oħra ta' suċċess. Fl-2018, Erasmus+ iffinanzja aktar minn 23,500 proġett, u b'mod ġenerali appoġġa l-mobbiltà ta' aktar minn 850,000 student, apprendist, għalliem u ħaddiem li jaħdem maż-żgħażagħ. Kważi 10 % tal-470,000 student, apprendist jew persunal fl-edukazzjoni ogħla li kisbu għotja tul is-sena akkademika 2017/2018, ivvjaġġaw lejn u minn pajjiżi sħab madwar id-dinja. Apparti li appoġġa lill-istudenti u l-persunal tal-universitajiet, Erasmus+ appoġġa wkoll lil 40,000 għalliem u persunal tal-iskejjel, lil 148,000 student tal-edukazzjoni u t-taħriġ vokazzjonali, lil 8,400 persunal tal-edukazzjoni għall-adulti, u lil 155,000 żagħżugħ u ħaddiem li jaħdem maż-żgħażagħ. Il-programm iffinanzja wkoll 199 proġett sportiv, li 118 minnhom tmexxew minn organizzazzjonijiet sportivi fil-livell lokali. Erasmus+ appoġġa l-Ġimgħa Ewropea tal-Isport annwali, li kisbet suċċess bla preċedent b'aktar minn 50,000 avveniment madwar l-Ewropa. Ħafna azzjonijiet li appoġġa Erasmus+ bnew sinerġiji mas-Sena Ewropea tal-Wirt Kulturali fl-2018, u trattaw l-importanza tal-wirt kulturali tal-Ewropa. Mill-2018, Erasmus+ beda jappoġġa wkoll l-inizjattiva biex iż-Żona Ewropea tal-Edukazzjoni ssir realtà sal-2025. L-inizjattiva tal-Universitajiet Ewropej tgħin lill-istituzzjonijiet tal-edukazzjoni ogħla biex jiffurmaw alleanzi sodi ġodda. Il-kuntest Erasmus+ u l-predeċessuri tiegħu huma fost l-aktar programmi tal-UE li rnexxew. Mill-1987 'l hawn, dawn fetħu bibien ta' opportunitajiet għaż-żgħażagħ biex jiksbu esperjenzi ġodda barra minn pajjiżhom. Il-programm Erasmus+ attwali għall-perjodu mill-2014 sal-2020 għandu baġit ta' €14.7 biljun u se jagħti opportunitajiet lil 3.7 % taż-żgħażagħ fl-UE biex jistudjaw, jitħarrġu, jiksbu esperjenza ta' xogħol jew jagħmlu volontarjat barra minn pajjiżhom. L-ambitu ġeografiku tal-programm kiber minn 11-il pajjiż fl-1987 għal 34 pajjiż fl-2020 (jiġifieri t-28 Stat Membru tal-UE, l-Iżlanda, il-Liechtenstein, in-Norveġja, il-Maċedonja ta' Fuq, is-Serbja u t-Turkija). Il-programm hu miftuħ ukoll għal pajjiżi sħab minn madwar id-dinja kollha. F'Mejju tal-2018, il-Kummissjoni ppreżentat il-proposta tagħha għal programm Erasmus ġdid u ambizzjuż, li tul il-perjodu tal-baġit fit-tul li jmiss tal-UE mill-2021 sal-2027 ikollu baġit doppju ta' €30 biljun. Dan bil-għan li l-programm isir ferm aktar inklużiv, aktar internazzjonali, u aċċessibbli għal persuni minn firxa wiesgħa ta' sfondi. Għal aktar informazzjoni Mistoqsijiet u Tweġibiet Rapport Annwali tal-2018, skedi informattivi ġenerali u speċifiċi għall-pajjiżi